Ritratt: visitgozo.com .td_uid_2_6040ea19e6f4c_rand.td-a-rec-img{text-align:left}.td_uid_2_6040ea19e6f4c_rand.td-a-rec-img img{margin:0 auto 0 0} Dawk minna li dejjem kienu jgħixu f'Malta żgur li japprezzaw aktar is-sbuħija tal-Gżira tat-Tliet Għoljiet. Għalina Għawdex dejjem kien dak il-post fejn tista' tapprezza l-ġmiel tal-ambjent Mediterranju fl-aħjar tiegħu: kampanja ħadra, baħar ikħal, xemx u dawl kullimkien. Għadek issib irħula pittoreski fejn il-ħajja kwieta u trankwilla ta' ħafna snin ilu għadha realtà, xi ħaġa li ilha li ntilfet għal dawk kollha li jgħixu f'Malta. Issa dan kollu jinsab taħt theddida minħabba li l-iżviluppaturi, wara li rvinaw tant mill-ambjent ta' Malta, tefgħu għajnejhom fuq il-gżira ta' Għawdex. Il-ħajja Għawdxija qed tiffaċċja r-riskju li fi ftit snin oħra ssir biss memorja tal-imgħoddi hekk kif diġà hemm min beda x-xogħol biex jibdel is-sbuħija tal-ambjent Għawdxi f'wieħed ta' blokkijiet tal-konkrit, krejnijiet kull fejn tħares, storbju ta' magni u trab fit-toroq. Din hi xi ħaġa serja ħafna għax minbarra l-inkonvenjenzi kbar li dan kollu joħloq għar-residenti Għawdxin, irridu niftakru wkoll li Għawdex jiddependi ħafna fuq it-turiżmu intern u estern, jiġifieri żjarat mill-Maltin kif ukoll mill-barranin. U x'attrazzjoni se jibqa' jkollu Għawdex jekk jispiċċa bħal ħafna minn Malta, jiġifieri qisu kollu kemm hu sit tal-kostruzzjoni? Ta' min ifaħħar immens l-inizjattiva u l-għaqal tas-Sindki Għawdxin li tefgħu wara daharhom il-partiġġjaniżmu politiku u ngħaqdu flimkien biex talbu appuntament mal-Awtorità tal-Ippjanar biex ikunu jistgħu jiddiskutu din is-sitwazzjoni allarmanti fil-gżira tagħhom. Ta' min jikkundanna bla riżervi l-aġir tal-Awtorità tal-Ippjanar li kien biss wara kampanja fil-gazzetti u pressjoni mill-Kunsill Reġjonali Għawdex, il-Grupp Universitarji Għawdxin (GUG), l-Assoċjazzjoni Għawdxija għat-Turiżmu, u l-Kamra tal-Kummerċ ta' Għawdex li din l-entità pubblika aċċettat li tiltaqa' mas-Sindki Għawdxin. Ir-rebgħa eċċessiva qed ittellef il-ġmiel ta' Għawdex – GUG Il-Ministru għall-Ambjent, it-Tibdil fil-Klima u l-Ippjanar, l-Onorevoli Aaron Farrugia, qed jagħmel ħafna xogħol utli imma kollox se jsirlu suf jekk il-Gvern Laburista ma jiħux ħsieb irażżan u jikkontrolla l-Awtorità tal-Ippjanar. Hemm bżonn li nifhmu darba għal dejjem li l-uffiċjali tal-Awtorità tal-Ippjanar huma suġġetti huma wkoll għall-kontabilità lejn il-pubbliku u huma obbligati li jitrattaw lil min imexxi l-lokalitajiet, jiġifieri s-Sindki, bir-rispett u d-dinjità li tesiġi l-kariga pubblika għolja tagħhom. Ftakru li kienet Marthese Portelli stess, li llum hija Direttur Ġenerali tal-Assoċjazzjoni Maltija għall-Iżviluppaturi ( Malta Developers Association) , li fit-3 ta' Novembru, 2019, irriżenjat minn Membru fuq il-Bord tal-Ippjanar għaliex qalet li "miniex lesta nifforma parti minn entità li ma turix rispett lejn il-poplu". Marthese Portelli tirriżenja mill-Awtorità tal-Ippjanar Attenti wkoll minn min juża l-argument ekonomiku bi skuża biex iħaxxen il-but għad-detriment tal-kumplament tal-poplu. Jekk xi żviluppatur jiġi jgħidilkom li dan l-iżvilupp bla rażan ma nistgħux ngħaddu mingħajru għax inkella l-ekonomija ma tibqax tikber, għidulu li dan mhux veru. Nikkwota minn dak li kien qal l-eks-Prim Ministru, Dr Joseph Muscat, fit-2 ta' Ottubru, 2019, waqt Konferenza Nazzjonali tal-Industrija tal-Kostruzzjoni u s-Suq tal-Propjetà: "l-industrija tal-kostruzzjoni f'Malta qed tikber għaliex l-ekonomija qed tikber u mhux viċi-versa". Naħseb li ftit hemm x'nista' nżid biex nikkonferma dan il-punt kruċjali għax kulħadd jaf li Dr Joseph Muscat kien ħabib kbir tal-iżviluppaturi u safrattant kien hu stess li pubblikament ikkonferma dan li qed ngħid dwar l-ekonomija. Tħalluhomx jirvinaw lil Għawdex ukoll! – Appoġġjaw lil min qed jipprova jippriserva s-sbuħija u l-attrazzjoni tal-Gżira tat-Tliet Għoljiet. .td_uid_3_6040ea19e713d_rand.td-a-rec-img{text-align:left}.td_uid_3_6040ea19e713d_rand.td-a-rec-img img{margin:0 auto 0 0}